Date: 1507
Issuing place: Åbo
Country: Suomi
Language: saksa
Document type: Yksityiset, Kirjeet

Jhesus. Mynen otmudygen stedygen dynst nu vnde to allen tydden. Ersamen, wol wyssen leuen heren. Jwer erlycke wysheyt to wetten, dat yck arm man hebbe groten swaren schaden genamen to Wyborch, dat my meste part all myn gud ys vpgebrant, dat Got beter, vnde dar yck framelude van schuldich byn to Ryge vnde to Derpte vnde to Reuel, dat yck arm man nu ter tyt nycht kan betalen; so begere yck van jwer erlycke wysheyt enen breff van dem ersamen rade, dat yck arm man mochte fry aff vnde an komen vor ouerffall bet so lange dat yck mochte myt ten lude myn dynck reckene vme leuende vme steruens wyllen. Wyllen se my dan respyt geuen, so wylle yck se wol bytallen; wyllen se my den nycht lyden, dat yck den mach so fry van dar komen als yck dar hen kome, dat ys myn fruntlycke bedde to jwer erlycke wysheyt, wente, leuen heren, yck eyn hebbes nycht verdobbelt eder vertert, dat kene de allemechtyge Got. Jtem ersamen leuen heren, yt ys jwer erlycke wysheyt wol jndechtych, dat yck to yar kwam vme lant van Lubeck myt tes ersamen raddes breff van Lubeck an jwer erlycke wysheyt, vnde de frachtheren scholden my myn gelt geuen als iij(c) Rynsche gulden, dat my wart van den framen luden to gefunden jn fruntlycker dedynck vnde dat de ersamme raet to Lubeck consettyrden, vnde dar mede scholde se beholden myn schyp, vnde alle twyst vnde twedrecht scholde dar mede dot wessen vnde numer mer myn nakomlynck dar vp to saken. Ersamen, leuen heren, woe ys my arm man dyt geholden; nu syn yck myn schyp kwyt vnde syn ock myn geldes kwyt; schut my recht, dat sete yck ter kentnyse an jwer erlycke wysheyt, vnde Got de schal dyt noch rychten. Doe yck de frachtheren let verbadden vp de schryuery, doe seden se, se kenden my nergent, vor se weren eyns van my gescheden, yo (= ys?) by namen Hermen Hagen jnt houet genomet, de heuet my vel moy gemacket; de tyt mochte komen, he schole my mynen schaden wederlecken; yck hebbe mer gudes verlaren, den yck dor bekant wessen; hadden my de frachtheren myn gelt gegeuen, yck eyn hadde numer mer to Wyborch gesegelt; dar brochte my de grote not to; yck was framen lude schuldich vnde hadde nycht jn den handen, vnde gyslyck fram man de wolde yt syn hebben; war scholde yck arm man doe hen, yck most enen wegh vt, wolde yck nycht jn de boddelly gan etc. Jtem ersamen leuen heren de verdrach, de dar geschyn ys twysgen den kopman vnde my* de wyl yck fful vnde all holden, dar eyn wyl yck numer mer vp sprecken; men yck sprecke vp de kost vnde terynch, de yck dede jn den scheren, doe yck alle nacht helt vj mans vp den klypen, de des kopmans gut scholden bewaken vnde verwaren, vnde vj mans jn deme schepe, dat weren twalyf to hoppe; de vnkost vnde de terynck, de yck doe dede den wynter ouer, dar sprecke yck vme, wente sake war by, leuen heren, doe yck reckende to Lubeck myt myn redders, doe reckende yck desse vnkost vnde de vtredynck van Abo to Reuel, dat lyp syck to hoppe iij(c) Rynsche gulden; dyt syn yck noch huden jn dessem dage to achter. Jtem ersamen leuen heren, als yck sat to Lubeck myt mynen frunden vnde reckende desse vnkost, doe seden se, [se] wolden dar frame mans ouer nemen, de vns scholden scheden; doe sede yck nen, de ersamme raet, de scholde dar wolyke to seten, de dar scholden terkenen myn recht vnde myn vnrecht. Dar weren se mede to freden; dar was ouer her Freryck Jorssen, Heyn Bysbynckrade, Hermen ter Loe, Mawerys Loff, Gert Kok, Lutke Eynstede, schyper Hynrik Mollre, schyper Kwant, Hans van Dallen, desse frame lude de weren ouer vnsse reckenschop; doe desse reckenschop geschyn was, doe sedde myn redders, se seten yt ter kentnyse an den ersamen raet van Lubeck etc. Jtem ersamen leuen heren, doe yck doe myt mynen redders vnde myt ten anderen framen lude vor den raet kwemen, doe dede her Freryck Jorssen, myn reder, desse sake vp vor dem radde vnde sede: ersamen leuen heren, wy synt ouer eyn gekomen myt vnssen schyper Hans van Eycken vme vnsse reckenschop van kost vnde terynck, van schyp vnde gut ouer wynter verwacht heuet myt synen follycke, so lopt de svma iij(c) Rynsche gulden, vnde vnsse schyper syck verment sodane gelt an vns to sucken, des wy happen to Gade vnde to jwen Lubschen rechte em nycht schuldich syn, vnde seten dat ter kentnysse an jwer erlycke wysheyt, of de frachtheren scholen dat gelt betalen eder wy, wente, leuen heren, dar synt gesetet to Reuel iiij frachtheren, de schollen nemen den vyrden penyck van deme gude vnde dar mede schal eyn gyslyck syn gut fry hebben, vnde myt teme gelde schal men betalen ale vnkost vnde terynck. Jtem ersamen leue heren, dar na let yck myn redders wedere wedere (!) vorbadden vor den ersamen raet van Lubeck vnde wolde myn gelt van en hebben; doe antwarden my her Freryck Jorsson vnde sedde, dat he wer my nycht plychtych eder myn redders, wente na dem mal als de frachtheren to Reuel hadden genamen v(c) [mark] Rygisch van dem schepe, dat doch nycht vorlyck eyn was, so eyn dechten se nycht enen penyck mer vnkost to don, wente se wolden den hulyck so fry hebben als de kopman syn gut hadde, doe se den vyrden penyck vtgegeuen hadden, dat seten se ter kentnysse an den ersamen raet. Ersamen leuen heren, doe worde myn redder vnde yck vtgewysset. Jtem ersamen leuen heren, doe wy doe wedere jn kwemen, doe sede vns de ersamme raet de sentencyen aff vnde seden aldus: schyper Hans van Eycken, de raet de seght jw dyt: na dem mal als de frachtheren to Reuel hebben genamen van jw schyper v(c) [mark], so synt se nycht plychtych mer vnkost to don vp dat schyp; so schal de hulyck so woll frye syn gelyck als de kopman syn gut; men wer yt sacke, dat de frachtheren to Reuel gen gelt hadden genamen van dem schepe, so weren jw redders plychtych to betalen alle vnkost vnde terynck; des schal jw de raet enen breff geuen an den ersamen raet van Reual, dat se schollen or frachtheren dar to holden, dat se scholen jw gelt geuen. Ersamen leuen heren, mach yck myn gelt noch hebben ** jn lyff vnde jn fruntschop hebben, so wyl yck yt gern vntfangen; mach dat nycht wessen, so wyl yck dat gelt vorkopen vnde wyl al mynen schaden dar vp reckene, den yck arm man geleden hebbe dusse ij yar her; men Got geue, dat yt dar numer to komen eyn mot. Jtem ersamen leuen heren, yt ys geschyen jn korten yaren, dat Hermen Torn synen knecht Hermen Hanen myt gersten to Abo senden; so kofte yck van Hermen Hanen x last gersten, de last vor xx [mark] Swetz myn ij pund; dat ys jnt gelt ij(c) [mark] Swetz myn iij [mark], vnde dyt korn scholde yck betalen des suluen yars vp Mycheln jnt yar xc. Jtem ersamen leuen heren, doe kwam yck to Reual des suluen harust (to Reual) vnde wolde to Dansche segelen myt mynen klenen hulyck; doe kwam dar her Tomas Wollyfshagen van Derpte vnde sede de garsten horden em to, yck scholde em syn gelt geuen, vnde wolde my dar kort aff jn borgen hande drengen eder he wolde syn gelt hebben. Doe sede yck, he scholde my myn hantschryft to leuereren, yck wolde em betalen; he sede, he eyn hadde or nycht, men he wolde my syn wert to borge seten her Yohan Kull[ert]. Doe streckten my her Yohan Kull de hant, he wolde my stan vor allen schaden. Ersamen leuen heren, aldus gaff yck her Tomas syn gelt vnde doe yck doe hyr to Abo kwam, doe kwam Hermen Torn hyr to Abo myt myn hantschryft. Doe sede my her Sten Stur eyn recht aff, dat yck scholde Hermen syn gelt geuen vnde scholde my holden an her Johan Kull. Ersamen leuen heren, nu hebbe yck arm man betalt iiij(c) [mark] Swetz vor ij hondert [mark]. Leuen heren, so doe yck jw dyt wytlyck, dat yck bynen yar vn[de] dach dar vme gescreuen hebbe, wente yck eyn dencke nycht enen penyck to myssen, wente yck hebbe dar vor den almechtygen Gade recht to vnde hebbet twy most betallen etc. Jtem ersamen leuen heren, yck let to yar besaten by Euert Bur van Hans Rock wegen dat yck noch eyn tachter byn van iij vtredynck vnde van dem schade gelt, dat yck to yar vtgaff van dem hulyck den frachtheren, dat yck kan bewyssen vnde na bryngen myt mynen schryften. Wer yt sake, dat yck bynen yar vnde dage nycht to hus kome, dat de besate nycht nederfellych eyn werde, so doe yck yt jwe ersamenheyt wytlyck. Jtem ersamen leuen heren, dar ys her Albert Feghsack; van dem hadde yck j taffel smyde jn myne kayyuten. So froe als de hulyck dall gesunken was, doe nam yck dat smyde vp mynen nacken vnde lyp mede hen to enen buren, de myn gude frunt was, vnde fyll iij reyssen myt ten smyde jnt water jn der nacht. Noch halp my Got, dat yck ouer kwam to dem buren vnde seten dat jn des buren haffe jn der erden; dar stunt yt xxvj wecken, vnde yck gaff dem buren eyn blauen nertz rock, den syn yck ock to achter noch vnde darto, doe yck weder by yt schyp kwam, doe hadden se my j drogh tunne eyn wech gestalen, de stunt my i[½] hondert Rynsche gulden; de myste yck vm synes smydes wyllen, vnde dar to moste yck alle dage eyn deff vnde eyn vorreder hytten. Leuen heren, dyt ys myn danck vnde myn lon, dat yck so trowelycken arbeyden vor schyp vnde gut; dat wyll yck seten an den allemechtygen Got, de my syll vnde lyff heuet gegeuen, so menygen tran als yck wenden vme des kopma[n]s gudes wyllen. Doe yck sagh, dat se so ouel mede furen hadde de frame mane her Albert Feghsack, so frame eder so berff gewessen, dat he hadde geseght, dar hebbe gy eyn rock lacken eder eyn gut wort, men spy worde dar to. Yt mochte komen, yt scholde eyns all to mal betalt werden. Yck syn nu, Got betert, eyn verdorfen man; dar dancke yck numens vor den Hermen Hagen vnde Bernt Rungen, Heys Patyner; den danck yck vnde Henryck Wynyckens. Kan yck vme orent wyllen wat don, dat wyl yck nycht laten etc. Jtem ersamen leuen heren, verstaet dyt jnt beste, wente yck jw noch ter tyt terkene vor myne ersamen heren, so vern als my recht mach wedervaren so wyl yck jw arm vndersate gern syn to water vnde to lande, war jw des van noden ys. Men, leuen heren, wer yt sake, dat dat nycht so wolde to recken, dat my jw ersamenheyt wolde verdedyngen jn mynen rechtferdygen saken vnde dat yck scholde worden ouervallen vnde nycht mochte to rechte komen als yt, Got beter, saken schut jn menygen lande, woe deden se my to jar to Lubeck, doe se my to Reual toschreuen van Lubeck, yck scholde myt ten hulyk to Lubeck komen, se wolden by my don, yck scholde eyn dancken. Woe my dat geholden wart, dat schal Got noch rychten. Wy schollen all to mall vor enen rychter vnde scholen dar reckenschop don, vnde dan nycht mer wol deme, de den wol gedan hadde, de wer dar wol an. Jtem ersamen leuen heren, scholde yck jw ersamenheyt dat all to mal schryuen, woe se by my deden, so mochte yck noch wol x arkyls papyr full schryuen; dat schal stan ter tyt. Wyl my jw ersamenheyt nycht verdedyngen vnde helpen my to rechte, so wyl yck den den heren wol fynden, de my wol schal helpen to rechte, wente vnrecht begere yck nycht. Dar vme bydde yck jw ersamenheyt, dat gy wyllen dyt ouertrachten vnde schryuen my dessen harust to Abo eyn fruntlycke antwart war yck myna rychten mach, vnde dar yck fast vp sta[n] mach. Yck happe, leuen heren, wyl my Got helpen eyn klene tyt, yck wyl gyslycken framen man wol lyck vnde recht don so fern als my mach recht wederfaren. Ersamen leuen heren, dyt ys myn fruntlycke bedde to jwer erlycke wysheyt, dat yck mochte jn myn beholt weder komen vnde mocht myt mynen schuldeners ouer eyn komen. Yck wolde gern don wat eyn arm man don scholde. Hyr mede synt Gade beualen to synen gotlycken dynste. Geschreuen to Abo vp des hyllygen[n] crusses dach. Jtem ersamen leuen heren, de besate, de yck gedan hebbe vp Hans Rock by Euert Bur, dat ys iij(c) [mark] Rygisch. Hans van Eycken